عزیز دوستوم؛ حضرت حجتالاسلام و المسلمین عبدالعزیز عظیمی قدیم جنابلاری (زید عزّه)
سلام علیکم!
«رجب» آیی گیرمهمیشدن، شانلی مشروطییتین فرمانی صادر اولان گونون ایلدؤنومونده زیندانا آپاریلدینּ ایندی ایسه آی یاریدان اؤتوب سن هله بوراخیلماییبسان. آی یاریدان اؤتوب و ائعتیکافین ایلک گونوندن باشلانان ائعتیصابینی هله سیندیرماییبسان، بیلیرهم بو رحمت آییندا دوستاغین یالقیزلیغیندا اورهیین تانری یوواسیدیر و سن اونونلا قونوشورسان. بیلیرهم آجسان! گؤزلرین قارالیر، سوسوزسان باشین گیجهلیر، بیلیرهم یوخوسوزسان حؤوصلهن داغیلیر، دئییرلر آج آدامین یوخوسو دا گلمز!
دوستوم! بونلاری چوخ ایسلام´ا قیسناما! بونلار ایسلام´ی ایستهدیکلری کیمی دوشونورلر؛ آنا یاسانی یازیب یادیرغالادیقلاری کیمی. بونلاری چوخ یازدیقلاری اونبئشینجی اصل´ه ده قیسناما یاسا نه یاراسا نه! یاراسا تکجه یاساقلیق یارادا بیلهر، بونلار سنین سؤزلرینه قولاغ آساسی دئییللر نئجه کی اؤز سؤزلرینین اوستونده دوراسی.
عزیز دوستوم عبدالعزیز! حاق سؤزلرینی سؤیلهمکده کیمسهدن قورخماییرسان نئیه کی بیلیرسن، سنین تانرین «عزیز»دیر ایسه ـ کی عزیزدیر «وَاللّهُ عَزِیزٌ ذُو انتِقَامٍ» (آل عمران / 4) - قویایماز سنی ذلیل اولاسان. بونلار سئومهدیکلری سنین حاق سؤزلرینی و دوز ایشلرینی سوچ سانیب و اؤزلرینه یاراشیقلی دامغالارلا سنی دوستاغا سالیبلار. سوچسوز یوسیف´ی زینداندان قورتاران آللاه سنی یاددان چیخارماز و عیصمت کؤینهیینین گئریدن جیریلماسیلا سنی تبرئه ائدیب، اؤز الییله سنی بو سیخینتیدان قورتارار و اونلارین سوچلولوقلارین بویونلارینا قویار و سنین اؤجونو آلار.
عظیمی بی! بونلار تحکكوملارییلا سنی محکمهیه آپاراجاقلار و قاراقان دامان قلملرینین اوجویلا آذربایجان´ین آجینمیش یارالارینین باشینی آچیب داها آجیشدیراجاقلار و بیر داها اسگیک حؤکملریله سنین باشینی داها اوجالداجاقلار و آبیرلارینی آپارماقدان ساوای هئچ نه یاپانمایاجاقلار! اوندادیر کی آذربایجان خالقینین ساوالان کیمی اوجالمیش باشیندان اورهیینین قاینار غضبی جوشاجاق و وولکان کیمی باش آچیب اونلاری یاندیراجاق!
دوستاقلی دوستوم! بونلار سنین دوستاقدا اولماغیندان دا قورخودادیلار نئیه کی بونلار یالنیز بیر شیری یوخ، بیر کیشینی یوخ، کی بیر اورهیی حق سئوهر و دیلی حق سؤیلر روحانینی دوستاغا سالیبلار و اونون آزاد اولوب اولماماسیندا دا قالیبلار؛ نئیه کی اؤزگور ایگید دوستاقدا دا کیمسهیه قوللوق ائتمز و هئچ بیر اسگییه اییلمز. بو دورومدا دوزونه باخساق اونلار سنین اسیریندیلر. بو فرقله کی سنین اسیرلرین توخدولار آما سن آج! دئمک بو دا «اسلام ناب محمدی»نین گؤزهل حؤکملریندن بیریسیدیر کی کئچیریلیر! بئلهلیکله بللیدیر کی اوزو قارالیق کیمه قالاجاقدیر. بلی، بللیدیر! بونلار تکجه آذربایجان´ین جانین یوخ، بوتون انسانلیغی دوستاغا آلیبلار؛ آنجاق دوستوم! دؤز گؤرهک بونلار پیچاغی سوموکدن سونرا هارایا دایاندیراجاقلار و یاتمیش آسلانی، آذربایجان´ی نئجه اویاندیراجاقلار!
بؤیوک آللاه´ین آمانیندا، دوعالاریندا اونوتما منی!
قوم´ون عئلمییه حؤوزهسی
کیچیک قارداشین؛ فتحالله ذوقی
urd_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab